
Elementul cheie al unei democraţii îl constituie, desigur, organizarea periodică de alegeri libere şi corecte, care să permită alegătorilor să-şi aleagă reprezentanţii în condiţii de egalitate şi transparenţă.

În “Declaraţia privind criteriile pentru desfăşurarea de alegeri libere şi corecte”, adoptată în cadrul sesiunii sale din martie 1994 la Paris, Consiliul Uniunii Interparlamentare recomanda următoarele:

“Pentru desfăşurarea unor alegeri libere şi corecte, statul trebuie să ia măsurile necesare pentru ca partidele şi candidaţii să beneficieze de posibilităţi echitabile pentru prezentarea platformelor lor electorale” (paragraf 4.4).

Pentru realizarea şi consolidarea acestor obiective democratice, “ …. Statul trebuie să determine partidele, candidaţii şi media să adopte un Cod de conduită al campaniei electorale şi al scrutinului propriu-zis …” (paragraf 4.2). 

Un Cod de conduită electorală este un instrument care contribuie la libertate şi legalitate, la alegeri reale, la un proces electoral reprezentativ, credibil şi transparent, la întărirea responsabilităţii politice, la atenuarea conflictelor. El încurajează consultarea şi dezbaterea între partide, favorizează desfăşurarea unor alegeri democratice şi contribuie la promovarea unui sentiment de încredere între participanţii la procesul electoral, precum şi la promovarea aspiraţiilor electoratului.

Lucrarea de faţă prezintă unele aspecte legate de necesitatea elaborării Codurilor de conduită electorală, de natura şi elementele lor caracteristice şi Modelul unui Cod de conduită electorală, elaborat de Guy S. Goodwin-Gill în lucrarea “Codes de conduite pour les élections”.

CONSIDERAŢII GENERALE

  Prin definiţie, un Cod de conduită electorală este un ansamblu de principii destinate îndrumării participanţilor la procesul electoral. Cu o natură esenţial democratică, el reprezintă un instrument util – permiţând, prin caracterul puternic raţional al conţinutului său, o dezbatere liberă şi corectă –, influent –conferind valoare noţiunii de responsabilitate pentru actele şi faptele comise –, şi care favorizează desfăşurarea de alegeri libere şi corecte.

Evaluarea unor alegeri libere şi corecte – ca element constitutiv atât al unei democraţii stabile, cât şi al unui proces de democratizare –, se poate realiza prin folosirea anumitor criterii de apreciere şi prin analiza activităţilor desfăşurate în campania electorală. În acest sens pot fi menţionate:

▪ analiza modului în care au fost respectate drepturile politice şi electorale ale publicului: dreptul şi libertatea de a participa la viaţa politică, fie direct, fie prin intermediul reprezentanţilor aleşi; dreptul de a vota; dreptul de a fi ales; dreptul de a face campanie; libertatea de opinie şi libertatea de exprimare; libertatea de întruniri paşnice; dreptul de asociere; 

▪ analiza sistemului de finanţare a partidelor politice; într-o lume în continuă dezvoltare, finanţarea publică a partidelor politice şi finanţarea campaniilor electorale au ca obiectiv principal asigurarea participării la alegeri şi/sau echilibrarea competiţiei electorale. 

Funcţionarea unor sisteme de finanţare “transparente” şi crearea de mecanisme noi, cu rol de “frână şi contrapondere”, asigurarea unui echilibru cât mai echitabil între participanţii la competiţia electorală, precum şi adoptarea unui ansamblu de reguli universal valabile se dovedesc a fi dificile, dată fiind diversitatea organizaţiilor politice existente în cadrul democraţiilor cu tradiţie sau al celor în formare.

▪ analiza modului de garantare a accesului în condiţii de egalitate al partidelor politice la media, precum şi asigurarea, de către media, a unei prezentări echilibrate, corecte şi imparţiale a campaniei electorale; 

▪ prezenţa observatorilor naţionali şi internaţionali; componentă a procesului electoral care, pe de o parte, sporeşte încrederea electoratului, iar pe de alta, favorizează cooperarea între partide şi limitarea fricţiunilor şi a actelor de violenţă. 

Observarea alegerilor nu are nimic în comun cu asistenţa tehnică şi nu trebuie confundată cu procesul de supraveghere sau de verificare a alegerilor. Rolul observatorilor este de a-şi exprima opinia cu privire la procesul electoral, în sensul garantării şi susţinerii lui sau, dimpotrivă, în sensul denunţării şi condamnării unor alegeri care nu au respectat normele interne şi internaţionale.

Aşa cum reiese din Documentul reuniunii de la Copenhaga a Statelor membre ale OSCE (1990), statele participante s-au angajat, printre altele, să acţioneze în aşa fel încât campaniile politice să se desfăşoare într-un climat de echitate şi de libertate şi să vegheze pentru ca nici un obstacol să nu se opună liberului acces la media. În plus, conştienţi de faptul că prezenţa observatorilor străini şi naţionali este de natură a ameliora desfăşurarea alegerilor, statele “invită deci observatori din celelalte state participante (OSCE) şi orice instituţie şi organizaţie specifică doritoare, să observe desfăşurarea alegerilor naţionale, în limitele autorizate de lege”
.

▪ existenţa unor practici regulamentare în desfăşurarea campaniilor electorale; noţiunea de “practici regulamentare în campania electorală” înglobează responsabilităţile puterilor politice, ale comisiilor electorale, partidelor politice, candidaţilor şi simpatizanţilor lor, în promovarea de alegeri libere şi corecte, care să se desfăşoare într-un climat de toleranţă democratică, paşnic, care să facă posibile schimburile de vederi, realizarea demersului electoral şi prezentarea programelor politice, fără teama de măsuri coercitive, de intimidare sau represalii. Lipsa violenţei şi a actelor de intimidare caracterizează o campanie electorală regulamentară. 

Prevederile legale referitoare la desfăşurarea de alegeri libere şi corecte pot fi  efficient aplicate, completate şi respectate prin intermediul unui cod de conduită electorală. Un cod de conduită este esenţial pentru asigurarea conformităţii procesului electoral cu normele legale în vigoare, constituind o bază practică pentru desfăşurarea unor alegeri paşnice şi crearea unui climat de încredere în procesul democratic de instaurare a unui guvern reprezentativ.

Asigurarea unui echilibru judicios între normele legale şi regulile unui Cod de conduită electorală constituie o problemă naţională, care ţine seama de moment, de loc, de circumstanţe, de istorie, precum şi de cultura socială şi politică proprie fiecărei ţări.

În practică însă, cele două opţiuni de reglementare se identifică sub multe aspecte şi, în unele situaţii, este dificil să se determine dacă o regulă este preferabilă unei dispoziţii din cod, sau invers. În anumite situaţii, rolul legii este foarte clar: de exemplu, interzicerea violenţei sau a incitării la violenţă. Codul poate repeta această regulă, dar poate merge şi mai departe, precizând şi tipul de comportament ce trebuie evitat pentru promovarea unui climat de toleranţă şi cooperare.

Faptul că, în mod obişnuit, codurile de conduită nu sunt integrate într-o lege, poate însemna că ele conţin şi standarde dificil de inclus într-un astfel de act. De exemplu, codurile de conduită ale partidelor politice includ obligaţia exercitării autocontrolului în activitatea proprie. Ar fi greu de inserat într-o lege definiţia autocontrolului, astfel încât încălcarea lui să poată fi definită, dovedită şi sancţionată.

În “Declaraţia privind criteriile pentru desfăşurarea de alegeri libere şi corecte”, adoptată la Sesiunea de la Paris din martie 1994, Consiliul Uniunii Interparlamentare invita în mod stăruitor statele să adopte dispoziţii politice şi instituţionale corespunzătoare, pentru a garanta realizarea şi consolidarea progresivă a obiectivelor democratice
.

Un cod de conduită electorală este, deci, un ansamblu de principii destinate îndrumării participanţilor la alegeri, stabilind standarde de comportament asupra cărora partidele politice şi-au exprimat acordul în mod voluntar. 

Un Cod de conduită electorală contribuie la crearea unor condiţii de egalitate între competitorii electorali şi favorizează creşterea încrederii publicului într-un proces electoral corect şi lipsit de partizanat, deschis şi transparent. Mai mult decât atât, procesul însuşi de elaborare a standardelor unui cod de conduită (la care participă reprezentanţi oficiali ai partidelor politice) poate fi important pentru diminuarea sau chiar eliminarea eventualelor disensiuni între partidele politice şi pentru crearea unor legături morale, mai ales în situaţia unei ţări care a ieşit dintr-un război civil sau dintr-un regim nedemocratic.

Reglementarea pacifistă a diferendelor necesită mai degrabă consensul decât confruntarea, iar paşnic nu semnifică numai ajungerea în mod rapid şi eficient la o soluţie, ci şi crearea şi înrădăcinarea unui sentiment de încredere în sistem, în ansamblul său. Un cod de conduită care încurajează contactele între partide, candidaţi şi administratorii electorali, prezintă avantaje certe în această privinţă.

Institutul Internaţional pentru Democraţie şi Administrarea Alegerilor (IDEA) a definit astfel Codul de conduită electorală: “Codul de conduită electorală reprezintă un set de reguli de comportare, stabilite pentru partidele politice şi pentru susţinătorii lor, referitoare la participarea la procesul electoral, asupra cărora partidele cad de acord în mod voluntar şi care, ulterior realizării acordului, pot fi incorporate în lege”
.

Un autentic cod de conduită electorală se caracterizează prin cel puţin două trăsături:

1. apare ca rezultat al unui acord între partidele politice, bazat pe dispoziţii legale şi experienţă, convenit, în principal, pentru anumite alegeri (deşi nimic nu se opune ca el să devină permanent);

2. are ca scop furnizarea către guverne, organele însărcinate cu administrarea alegerilor, partidele politice şi candidaţi, a unor reglementări electorale care vizează desfăşurarea unui proces electoral paşnic şi prevenirea unor eventuale abuzuri ale liderilor politici.

Majoritatea codurilor de conduită electorală au o natură pur voluntară şi nu prevăd sancţiuni pentru nerespectarea prevederilor lor. În măsura în care sunt aplicate efectiv, ele reglementează aspecte extrem de importante ale procesului electoral şi tind să dobândească putere obligatorie.

În parte, un cod de conduită îşi trage seva din natura sa esenţial democratică, iar puterea sa de constrângere emană mai degrabă din partea partidelor decât din partea unei autorităţi legislative superioare.

“ …. Pentru a fi eficace, aceste coduri trebuie să fie rodul consultărilor aprofundate între partidele care participă la alegeri, inclusiv cele care nu prezintă candidaţi.

Este posibil ca unele coduri de conduită, inspirate din codurile existente în alte ţări, să nu aibă aceleaşi efecte pozitive asupra comportamentului persoanelor care iau parte la campania electorală”.

În general, codurile de conduită electorală conţin reguli referitoare la: prevenirea folosirii violenţei şi intimidării; standarde speciale de comportament în perioada de desfăşurare a campaniei electorale; împiedicarea abuzului de putere din partea partidelor politice aflate la guvernare.

În studiul “Coduri de conduită electorală”, se subliniază faptul că acest tip de cod poate insista cu succes asupra următoarelor aspecte ale procesului electoral:

 
▪ neingerinţa în activităţile electorale desfăşurate de alte partide politice aflate în competiţie; 

▪ menţinerea disciplinei de partid şi prevenirea violenţei şi intimidării; 

▪ necesitatea respectării drepturilor alegătorilor şi ale celorlalţi candidaţi; 

▪ necesitatea abţinerii de la efectuarea unei campanii electorale negative; 

▪ respectarea caracterului secret al scrutinului; 

▪ accentuarea obligaţiei de acceptare a rezultatelor unor alegeri valabile; 

▪ menţinerea unor condiţii de egalitate între competitori şi eliminarea inegalităţilor dintre candidaţi; 

▪ diminuarea, pe cât posibil, a influenţei nefaste a banilor. 

*

Datorită diversităţii fenomenelor la care fac referire, codurile de conduită – inclusiv codul de conduită electorală –, sunt necesare câteva precizări:

▪ un cod de conduită electorală aprobat şi încorporat în legea electorală încetează de a fi un cod de conduită electorală în adevăratul sens al cuvântului; 

▪ Codul de conduită electorală care include sancţiuni pentru nerespectarea prevederilor sale, capătă neîndoielnic un conţinut de reglementare; 

▪ şi în sfârşit, sunt coduri care privesc subiecţi electorali şi chiar alegerile, dar care există în contexte diferite de cele ale condurilor de conduită electorală autentice. Distingem astfel: 

- coduri care cuprind un set de reguli ce guvernează activitatea administraţiei electorale în sens larg, şi care, prin natura lor pot fi asimilate regulilor administrative de conduită a funcţionarilor statului. În anexă, este prezentat Codul de conduită pentru observarea alegerilor, adoptat de OSCE); 

- coduri politice generale stabilite de partidele politice (nu însă exclusiv în scopuri electorale), care, chiar dacă se pot aplica şi în perioada campaniei electorale, obligă partidul să le aplice numai membrilor şi simpatizanţilor lor şi nu altor partide politice; 

- coduri implicite de acţiune electorală, care reprezintă rezultatul unui compromis anterior între competitorii politici electorali, referitor la modul de abordare a unor aspecte ale procesului electoral (acceptarea rezultatelor alegerilor, sau neabordarea anumitor probleme în perioada campaniei electorale). Ele diferă de codurile autentice de conduită electorală prin faptul că, de obicei, nu sunt explicite şi publicate ca atare. 

Modelul Codului de conduită electorală prezentat în continuare a fost elaborat pe baza experienţei acumulate în urma aplicării în diverse ţări a codurilor de conduită electorală, răspunzând în egală măsură imperativului de identificare a unei soluţii care să corespundă nevoilor naţionale specifice.

Acesta evidenţiază aspectele care trebuie luate în considerare de toţi actorii interesaţi: partide politice şi candidaţi, alegători şi militanţi, poliţie şi securitate, guverne şi organisme ale statului, media şi observatori, pentru realizarea unui proces electoral reuşit, reprezentativ şi credibil.

 

 

 

 

COD DE CONDUITĂ ELECTORALĂ

M O D E L

 

1. Statul de drept

Toate partidele politice şi candidaţii vor recunoaşte autoritatea comisiei electorale naţionale sau a oricărui alt organ competent, vor aplica şi respecta legile, regulile şi reglementările care guvernează desfăşurarea alegerilor.

Toate partidele politice şi candidaţii vor facilita accesul responsabililor comisiei electorale naţionale şi a observatorilor acreditaţi, la reuniunile lor politice publice şi la toate celelalte activităţi electorale.

1.1. Corupţia

Este interzis ca partidele politice, candidaţii, agenţii şi simpatizanţii lor să propună alegătorilor mită, gratificaţii sau cadouri, să ameninţe cu represalii alegătorii sau alţi participanţi la alegeri, să ofere cadouri pentru a determina un individ să candideze sau să nu candideze, să intimideze alegătorii sau să falsifice identitatea alegătorilor.

Partidele politice, candidaţii, agenţii sau simpatizanţii lor nu trebuie să încerce să-şi asigure sprijinul vreunui funcţionar sau al vreunui responsabil al comisiei electorale naţionale sau al oricărui alt organ competent, pentru a favoriza sau împiedica alegerea unui candidat.

Trebuie să se facă o distincţie clară între interesele statului şi cele ale partidelor. În mod deosebit, folosirea fondurilor sau resurselor statului de către membrii partidului la putere nu trebuie să se facă în scopuri electorale, ci numai în condiţii de egalitate cu ceilalţi candidaţi.

1.2. Responsabilităţi

Partidele politice şi candidaţii au datoria de a veghea pentru ca reprezentanţii, agenţii electorali şi simpatizanţii lor să respecte cu stricteţe Codul de conduită.

Toate partidele politice şi candidaţii trebuie să se împotrivească violenţei.

Forţele de poliţie trebuie să menţină ordinea publică. În îndeplinirea acestei sarcini, poliţia şi alte autorităţi competente trebuie să acţioneze imparţial şi să respecte drepturile tuturor participanţilor la alegeri. Autorizaţiile necesare pentru organizarea de reuniuni, marşuri şi alte activităţi politice vor fi eliberate tuturor, fără discriminare şi în condiţii de egalitate.

Partidele politice şi candidaţii vor coopera cu forţele de poliţie pentru promovarea unui climat electoral calm şi pentru protejarea securităţii şi integrităţii procesului electoral.

În cazul producerii de tulburări publice sau al încălcării prevederilor legii electorale sau ale Codului de conduită, partidele politice, candidaţii, agenţii şi simpatizanţii lor trebuie să solicite ajutorul forţelor de poliţie şi al altor autorităţi competente şi să se abţină de a lua măsuri proprii, indiferent de situaţie.

Toate partidele politice şi toţi candidaţii vor respecta drepturile celorlalţi şi vor lua măsurile necesare şi raţionale pentru a-şi conduce campania electorală într-un climat de linişte.

2. Partidele politice şi finanţarea

Întrucât problemele financiare pot denatura procesul electoral şi pot inspira neîncrederea publicului, partidele politice trebuie să respecte principiile transparenţei şi ale declarării surselor financiare de care dispun. În afară de a face publice constituirea şi obiectivele lor, ele trebuie să declare veniturile şi activele, sursele de venituri, precum şi suma cheltuielilor lor.

Pentru stabilirea sau restabilirea egalităţii între partide şi pentru încurajarea difuzării opiniilor pe o scară cât mai largă, autorităţile publice trebuie să asigure asistenţă financiară partidelor politice pentru desfăşurarea campaniei electorale şi să ia toate măsurile care ar putea contribui la un proces electoral regulamentar şi transparent.

3. Partide politice şi candidaţi

Cunoscându-se faptul că informarea şi cooperarea contribuie la atragerea încrederii electoratului, partidele politice şi candidaţii trebuie să stabilească între ei mijloace eficiente de contact şi comunicare, care să asigure promovarea dezbaterii unor probleme importante şi evitarea conflictelor.

Partidele politice şi candidaţii vor impune agenţilor şi simpatizanţilor lor să respecte legea electorală şi Codul de conduită şi vor lua măsurile corespunzătoare pentru respectarea codului.

Toţi candidaţii trebuie să acţioneze cu bună-credinţă şi, prin vorbe şi fapte, să facă dovada integrităţii lor.

Partidele politice vor contribui la educarea alegătorilor, explicându-le modul de utilizare a buletinelor de vot şi procedura de votare.

4. Partidele politice şi candidatura

În măsura în care înfiinţarea şi recunoaşterea partidelor politice sunt reglementate prin lege, legea trebuie să autorizeze o largă prezentare a diverselor opinii, prevăzând doar restricţiile considerate a fi necesare într-o societate democratică.

Sistemul electoral, şi atunci când este cazul, criteriile de reglementare a apartenenţei la partidele politice, trebuie să ia în considerare dreptul oricărei persoane de a participa la viaţa politică şi să dea fiecăruia posibilitatea de a candida în cadrul unei alegeri.

5. Activităţi electorale şi practici corespunzătoare în  campania electorală

5.1. Pacea şi menţinerea ordinii

În timpul reuniunilor publice, sunt interzise armele şi alte obiecte similare, petardele şi explozivele.

Partidele politice şi candidaţii vor supraveghea ca acţiunile din campania lor electorală să nu incite la violenţă, să nu agraveze divergenţele partizane, să nu încurajeze ura şi să nu provoace tensiuni între diverse grupuri sau comunităţi. Ei trebuie să se abţină de la cuvinte injurioase, incendiare sau nepotrivite şi, cu bună-credinţă, să ia toate măsurile necesare pentru evitarea înfruntărilor violente.

Partidele politice, candidaţii, agenţii şi simpatizanţii lor nu trebuie să împiedice sau să disperseze reuniunile organizate de alte partide şi candidaţi, să împiedice distribuirea de prospecte sau broşuri, să deterioreze sau să acopere afişele altor partide. Partidele politice şi candidaţii trebuie să vegheze ca simpatizanţii lor să nu se dedea la acţiuni care pot aduce atingere desfăşurării paşnice a campaniei electorale.

5.2. Reuniuni şi marşuri

Pentru limitarea riscurilor de dezordine şi înfruntări, organizatorii reuniunilor, adunărilor, marşurilor sau manifestaţiilor politice vor anunţa poliţia sau orice altă autoritate competentă, ca şi celelalte partide participante la alegeri, asupra orei, datei şi locului evenimentului. Ei vor respecta reglementările sau directivele referitoare la menţinerea ordinii şi a siguranţei circulaţiei rutiere.

În cazul în care manifestaţiile sau marşurile organizate de două sau mai multe partide urmează să se desfăşoare simultan, partidele trebuie să se contacteze, în vederea soluţionării paşnice a conflictului, recurgându-se, la nevoie, la un terţ mediator.

5.3. Practici corespunzătoare în campania electorală

Partidele politice, candidaţii şi simpatizanţii se angajează:

▪ să recunoască libertatea oricărei persoane de a face campanie, de a avea acces la alegătorii potenţiali, de a-şi face cunoscute opiniile, de a organiza reuniuni publice, de a avea acces la media, de a realiza în mod liber demersul politic, de a publica şi distribui afişe şi materiale electorale; 

▪ să se abţină de la a adresa altor partide, conducători şi candidaţi, critici vizând probleme fără legătură cu activităţile lor publice sau fondate pe declaraţii neverificate sau fapte denaturate. Criticile şi comentariile trebuie să se limiteze la întrebări, politici, programe şi la acţiuni petrecute şi să respecte dreptul celorlalţi la apărarea propriilor opinii; 

▪ să se abţină de la a critica aspectele vieţii particulare a şefilor de partid, candidaţilor şi simpatizanţilor lor, aspecte care nu au legătură cu activităţile lor publice şi să îndepărteze orice militanţi care invocă motive de rasă, religie, sex, origine socială, cultură sau orice alt motiv, în mod răuvoitor; 

▪ să respecte drepturile oricărei persoane, să se abţină de la a manifesta sau de a forma cordoane de manifestanţi în faţa domiciliului vreunei persoane şi să se asigure că folosirea unui imobil în scopuri electorale se face cu acordul proprietarului; 

▪ să respecte libertatea presei şi să nu împiedice activitatea ziariştilor; 

▪ să respecte limitele impuse de lege pentru cheltuielile electorale, durata de campanie, inscripţionarea pe ziduri, folosirea banderolelor, afişelor, panourilor de afişaj, a microfoanelor şi aparatelor porta-voce; 

▪ să respecte reglementările privind publicitatea electorală şi accesul la media (presă, televiziune, radio). 

Fiecare candidat trebuie să-şi asume răspunderea pentru munca desfăşurată de personalul propriu de campanie şi de simpatizanţi; toate materialele de campanie trebuie aprobate în mod expres de către candidat sau să poarte menţiunea că nu au fost aprobate.

Candidaţii trebuie să se angajeze că vor respecta nu numai legile electorale, ci şi regulile discreţiei şi corectitudinii.

6. Media

Media, a căror misiune este aceea de a servi interesul public, trebuie să raporteze evenimentele campaniei electorale într-o manieră onestă şi imparţială, să vegheze ca ştirile să fie exacte, să facă o distincţie clară între expunerea de fapte şi comentariile editoriale şi să evite senzaţionalul şi trivialitatea.

În ce priveşte problemele care ridică controverse, media au răspunderi în a prezenta, într-o manieră echilibrată, punctele de vedere opuse.

Media, şi în special cea din sectorul public, trebuie să reflecte cu imparţialitate activităţile electorale şi să ofere tuturor candidaţilor posibilităţi egale pentru prezentarea programelor lor politice.

Pentru a contribui la difuzarea ideilor şi pentru a permite electoratului să facă o alegere clară, media trebuie să ofere tuturor partidelor politice care îndeplinesc condiţiile legale, posibilitatea de a se exprima în mod egal. Toate partidele trebuie să aibă posibilitatea de a face publicitate politică în media, în condiţii de egalitate şi la cel mai mic preţ posibil.

Media pot refuza difuzarea de mesaje politice atunci când acestea sunt de prost gust sau contrare interesului sau securităţii publicului, sub rezerva că acest refuz trebuie să fie motivat, oferindu-se în acelaşi timp şi posibilitatea de a se opera schimbările necesare în conţinutul mesajului.

Prezentând publicului mesaje politice, media trebuie să vegheze ca acestea să fie corespunzător însoţite de explicaţii sau de refuzuri de asumare a responsabilităţii.

Similar partidelor politice şi candidaţilor, media trebuie să vegheze la respectarea legilor şi a directivelor electorale.

Media trebuie să rectifice corespunzător şi prompt orice inexactitate, efectuând corecturile necesare, prezentând scuze şi oferind dreptul la replică.

Media trebuie să dea dovadă de cea mai mare prudenţă înainte de a publica rezultatele sondajelor de opinie. Ei trebuie să cunoască, cu deosebire, cine a comandat, organizat şi finanţat sondajul de opinie şi să se asigure că metodologia şi tehnica de eşantionare sunt descrise clar.

Personalul media trebuie:

▪ să se comporte în conformitate cu normele celui mai înalt profesionalism, să apere în orice moment libertatea informaţiei şi să evite deformarea, ascunderea, falsificarea, denaturarea sau cenzurarea faptelor; 

▪ să refuze mita sau orice altă formă de recompensă care l-ar putea influenţa în exercitarea responsabilităţilor sale profesionale; 

▪ să interzică, în orice împrejurare, exprimări care încurajează discriminarea, prejudecăţile sau ura, sau care ridiculizează vreo persoană. 

Pentru a se bucura de încrederea publicului, în timpul campaniei electorale, se vor lua măsuri corespunzătoare care să permită controlul accesului la media şi a comportamentului reprezentanţilor media.

7. Administraţia electorală şi scrutinul

7.1. Administraţia electorală

Alegerile trebuie organizate şi administrate de responsabili independenţi, imparţiali şi calificaţi, aparţinând unei comisii electorale naţionale sau oricărei alte instituţii competente. Administratorii electorali trebuie să fie apăraţi de orice ingerinţă din partea guvernului şi a partidelor şi să dispună de fonduri suficiente pentru a-şi putea exercita responsabilităţile. Principiile deschiderii şi responsabilităţii, ale transparenţei şi declarării publice se aplică atât administraţiei electorale, cât şi partidelor politice şi candidaţilor.

Comisia electorală naţională sau autoritatea electorală competentă are obligaţia de a delimita circumscripţiile electorale, după ce, în prealabil, a avut consultări cu partidele şi electoratul.

Comisia electorală naţională sau autoritatea electorală competentă trebuie să vegheze ca orice cetăţean care îndeplineşte condiţiile legale să se poată înscrie pe listele electorale şi ca nici unui alegător recunoscut ca atare, să nu i se refuze dreptul de a-şi exprima votul, de exemplu, prin intimidare sau prin acordarea vreunui ajutor sau de avantaje materiale, precum casă sau slujbă. 

În toate împrejurările, trebuie să se respecte secretul scrutinului. Comisia electorală naţională sau autoritatea electorală competentă va lua măsurile necesare pentru garantarea secretului scrutinului, indiferent că este vorba de momentul votării sau al numărării voturilor, sau de analiza tendinţelor realizată, de exemplu, în birouri de vot mici.

De asemenea, dacă împrejurările permit, comisia electorală naţională sau autoritatea electorală competentă poate fi autorizată să certifice dreptul partidelor politice la privilegii în cadrul media sau alte drepturi electorale.

7.2. Cooperarea

Partidele politice şi candidaţii vor coopera cu responsabilii administraţiei electorale pentru a facilita înscrierea alegătorilor, verificarea şi corectarea listelor electorale.

Partidele politice şi candidaţii vor participa, alături de responsabilii administraţiei electorale, la buna desfăşurare a scrutinului. Ei trebuie să vegheze ca reprezentanţii agreaţi ai partidelor să poarte semnele de identificare cerute.

Partidele politice, candidaţii, agenţii şi simpatizanţii lor vor coopera cu responsabilii electorali pentru buna desfăşurare, în toate fazele, a votului, precum şi la numărarea voturilor şi anunţarea rezultatelor.

7.3. Ziua scrutinului

Este necesară stabilirea unui echilibru între prevenirea ingerinţei şi intimidare, pe de o parte şi un proces deschis şi vizibil, pe de alta. În birourile de vot sunt autorizaţi să intre numai alegătorii, responsabilii administraţiei electorale, reprezentanţii partidelor şi observatorii acreditaţi.

Se vor lua măsuri speciale pentru ca alegătorii cu handicap sau cei analfabeţi să-şi poată exercita dreptul la vot cu buletin secret.

Se interzice introducerea de materiale de propagandă electorală în birourile de vot. În ziua scrutinului, nici o activitate electorală nu poate fi desfăşurată în locurile interzise de lege sau la o distanţă de biroul de vot mai mică decât cea prevăzută de lege.

Militarii şi toate persoanele care asigură securitatea în birourile de vot trebuie să vegheze ca prin prezenţa lor, să nu aducă atingere dreptului alegătorilor de a vota liber şi în mod secret.

7.4. Observatorii naţionali

Sub rezerva respectării reglementărilor elaborate de comisia electorală naţională sau de autoritatea electorală competentă, cetăţenii, reprezentanţii partidelor, ai media şi ai organizaţiilor interesate pot supraveghea desfăşurarea alegerilor, acesta fiind un element de drept fundamental al participării la viaţa publică.

Comisia electorală naţională sau autoritatea electorală competentă trebuie să vegheze ca observatorii să fie corespunzător acreditaţi şi să posede documentele corespunzătoare.

Toate etapele procesului electoral trebuie să fie deschise observării: înscrierea alegătorilor, campania, funcţionarea birourilor de vot în timpul scrutinului, operaţiile de numărare din fiecare birou de vot, numărarea buletinelor şi supravegherea (inclusiv examinarea plângerilor candidaţilor sau a reprezentanţilor lor) la fiecare nivel al procesului electoral.

Pentru îndeplinirea rolului lor, observatorii trebuie să se bucure de libertatea de circulaţie, de libertatea de a primi şi comunica informaţii şi de a avea acces în localurile şi la documentele corespunzătoare. Fiecare observator acreditat trebuie să aibă posibilitatea de a contacta orice persoană, în orice moment şi în orice loc, şi de a asista la toate activităţile care au legătură cu alegerile.

Este interzisă orice intervenţie a observatorilor în desfăşurarea scrutinului. Ei pot primi plângeri ale candidaţilor, pe care trebuie să le înainteze responsabililor administraţiei electorale competente.

7.5. Observatorii internaţionali

Conform normelor internaţionale recunoscute şi a dispoziţiilor generale referitoare la observatorii naţionali, alegerile pot fi deschise şi observării internaţionale.

Observatorii internaţionali pot fi reprezentanţi ai guvernelor şi ai organizaţiilor internaţionale, parlamentari, reprezentanţi ai organizaţiilor internaţionale non-guvernamentale sau persoane particulare. Toate organismele care trimit observatori trebuie să aibă posibilitatea de a-i alege în mod liber.

Observatorii internaţionali trebuie să adopte o atitudine de neutralitate faţă de procesul electoral, de autorităţile naţionale, partide şi candidaţi, alegători şi media.

Observatorii internaţionali trebuie să se considere obligaţi să respecte principiile transparenţei şi dezvăluirii şi trebuie să evite orice situaţie care ar putea da naştere unui conflict de interese sau care ar putea avea aparenţa unui conflict de interese.

În toate împrejurările, observatorii internaţionali trebuie să respecte dreptul naţional şi Codul de conduită.

Observatorii internaţionali trebuie să-şi fondeze toate concluziile pe fapte verificabile şi să evalueze rezultatul unei alegeri în conformitate cu normele internaţionale.

7.6. Soluţionarea litigiilor

Comisia electorală naţională sau autoritatea electorală competentă trebuie să folosească mecanisme eficiente şi rapide de reglementare a litigiilor şi neregulilor care se produc în timpul campaniei electorale şi în administrarea alegerilor. Se vor lua măsurile necesare pentru ca toţi participanţii la alegeri să cunoască procedurile de reglementare a litigiilor.

Partidele politice, candidaţii şi celelalte persoane nu trebuie să folosească în mod abuziv procedura depunerii de reclamaţii.

8. Rezultate

Toate partidele politice, candidaţii, agenţii şi simpatizanţii lor vor accepta rezultatele unor alegeri care s-au desfăşurat în conformitate cu legile în vigoare şi vor recunoaşte autoritatea guvernului stabilit în mod constituţional.

Anexă

OSCE: Cod de conduită pentru observarea alegerilor

· Observatorii vor purta asupra lor semnele de identificare pentru comisia electorală corespunzătoare, însemne care le-au fost date de guvernul gazdă şi îşi vor declina identitatea oricărei autorităţi interesate care solicită acest lucru. 

· În exercitarea funcţiilor lor, observatorii vor acţiona cu maximă neutralitate şi nu îşi vor exprima niciodată vreo opinie sau vreo preferinţă cu privire la autorităţile naţionale, partide sau candidaţi sau cu privire la problemele dezbătute în cadrul procesului electoral. 

· Observatorii nu vor arbora şi nu vor purta culori, banderole sau simboluri partizane. 

· Observatorii îşi vor îndeplini funcţiile în mod discret şi nu se vor amesteca în procesul electoral, în procedurile de vot sau în procedura de numărare a voturilor. 

· Observatorii pot atrage atenţia responsabililor electorali locali asupra neregulilor, dar, niciodată, ei nu trebuie să dea instrucţiuni sau să anuleze o decizie a responsabililor electorali. 

· Concluziile observatorilor se vor baza pe fapte bine documentate şi verificabile. 

· Este interzis ca observatorii să prezinte, în faţa media sau a oricărei persoane interesate, comentarii personale sau premature cu privire la constatările pe care le-au făcut, remarcile lor urmând să se limiteze la informaţii generale asupra naturii activităţii observatorilor. 

· Observatorii vor participa la şedinţele de dare de seamă care urmează alegerilor, şi, atunci când este necesar, vor face acest lucru prin fax sau prin telefon. 

· Observatorii trebuie să respecte toate legile şi reglementările naţionale. 

